Famous Brands se aandeel val ná nuus oor verlies | Netwerk24
Deur Hanlie Stadler 15 Oktober 2018 12:28
'n Foto van Gourmet Burger Kitchen se Instagram-rekening van een van sy burgers.
Die waarde van Gourmet Burger Kitchen (GBK) gaan met R874 miljoen voor belasting of R760 miljoen ná belasting afgeskryf word.
Die maatskappy het reeds voorheen gewaarsku dat Gourmet Burger Kitchen se bedryfsverlies gaan styg tot nagenoeg £2,6 miljoen, byna 200% meer as vir dieselfde tydperk in 2017.
Ondanks die afskrywing verwag die maatskappy, wat ook onder meer Steers, Wimpy en Mugg & Bean besit, dat sy wesensverrdienste gaan styg.
Die groep se basiese wesensverdienste per aandeel gaan met tussen 3% en 14% tot tussen 175c en 194c per aandeel styg. Wesensverdienste sluit nie afskrywings in nie en weerspieël die maatskappy se bedryfsprestasie.
Die basiese verlies per aandeel gaan na verwagting tussen 566c en 623c beloop, teenoor 2017 se verdienste van 171c per aandeel. Dit sluit die uitwerking van die afskrywing in.
Die stygings is vir die halfjaar tot einde Augustus, waarvan die resultate na verwagting op 29 Oktober uitgereik gaan word.
Famous Brands se aandeelprys het net ná 10:30 6,49% laer op R95,38 gestaan.
Meer oor: Wimpy | Famous Brands | Gourmet Burger Kitchen | Burgers | Restaurante | Kitskos